Γνωμοδότηση σχετικά με την πρόταση οδηγίας του Συμβουλίου για τροποποίηση της οδηγίας 89/655/ΕΟΚ σχετικά με τις ελάχιστες προδιαγραφές ασφάλειας και υγείας για τη χρησιμοποίηση εξοπλισμού εργασίας από τους εργαζομένους κατά την εργασία τους () (94/C 397/05)

Στις 6 Απριλίου 1994, και σύμφωνα με τις διατάξεις του άρθρου 118Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων, στο οποίο ανατέθηκε η προετοιμασία των σχετικών εργασιών της ΟΚΕ, επεξεργάσθηκε τη γνωμοδότησή του στις 10 Νοεμβρίου 1994, με βάση την εισηγητική έκθεση του κ. Liverani.

Κατά την 320ή σύνοδο ολομέλειάς της (συνεδρίαση της 23ης Νοεμβρίου 1994), η Οικονομική και Κοινωνική Επιτροπή υιοθέτησε με πλειοψηφία, μία ψήφο κατά και μια αποχή, την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ επιδοκιμάζει τους λόγους και τους στόχους της πρότασης οδηγίας και ιδιαίτερα το μεγάλο ποσοστό ατυχημάτων κατά την εργασία που εξακολουθούν να συνδέονται με τη χρησιμοποίηση του εξοπλισμού εργασίας, τις νέες βασικές προδιαγραφές για ορισμένους τύπους εξοπλισμού και την επέκταση των αρχικών και περιοδικών ελέγχων. Η ΟΚΕ θα ήθελε, επίσης, να τονίσει ότι στόχος είναι να προσδιορισθούν ακριβέστερα οι προδιαγραφές που έχουν ήδη υιοθετηθεί σε προγενέστερες οδηγίες 7 η προτεινόμενη οδηγία δεν πρόκειται ούτε να τεθεί υπεράνω των οδηγιών 89/391/ΕΟΚ και 89/655/ΕΟΚ ούτε να υπερισχύσει των οδηγιών αυτών.

1.2. Η ΟΚΕ σημειώνει, επίσης, ότι έχει εφαρμοσθεί ορθά η νομική βάση (άρθρο 118Α), ότι έχουν πραγματοποιηθεί οι κατάλληλες διαβουλεύσεις και ότι οι εμπειρογνώμονες των εθνικών κυβερνήσεων, στα πλαίσια της συμβουλευτικής επιτροπής, υποστηρίζουν την πρόταση.

1.3. Παρόλα αυτά, η ΟΚΕ ζητεί από την Επιτροπή να απλουστεύσει τη γενική δομή και παρουσίαση της πρότασης, ώστε οι ΜΜΕ, ειδικότερα, να μπορούν να κατανοούν και να εφαρμόζουν καλύτερα τις ελάχιστες προδιαγραφές ασφάλειας και υγείας που καθορίζονται. Στο πλαίσιο αυτό, ενώ η ΟΚΕ υποστηρίζει τα βασικά προγράμματα ελέγχου και τις εθνικές προτάσεις για κατάρτιση και ενημέρωση, καλεί την Επιτροπή, για μία ακόμη φορά, να συνεργασθεί με τα κράτη μέλη για την ανάπτυξη « ενδιάμεσων φορέων » (ατόμων, οργανώσεων ή ιδρυμάτων που αναπτύσσουν δραστηριότητα μεταξύ των ρυθμιστικών αρχών και των ΜΜΕ, όπως συνδικαλιστικές οργανώσεις ή εργοδοτικά σωματεία, ιδρύματα κατάρτισης, τράπεζες και ασφαλιστικές εταιρείες, προμηθευτές, κύριοι εργολήπτες κ.λ.π.).

1.4. Η ΟΚΕ συμφωνεί με τα επιχειρήματα που διατυπώνονται στη μελέτη αξιολόγησης του αντίκτυπου για την προσθήκη ελάχιστων προδιαγραφών σε προηγούμενες οδηγίες και με την άποψη ότι η μείωση του αριθμού των ατυχημάτων θα οδηγήσει σε αντίστοιχη μείωση των κοινωνικών και ασφαλιστικών δαπανών. Εντούτοις, η ΟΚΕ θεωρεί ότι η Επιτροπή πρέπει να καταστήσει αυστηρότερη τη μεθοδολογία της, να είναι πιο σαφής και να συμπεριλάβει περισσότερα πραγματικά στοιχεία μάλλον παρά υποθέσεις (έστω και εάν αυτές είναι αρκετά βάσιμες). Η ΟΚΕ επαναλαμβάνει επίσης την πρότασή της για τη σύσταση εθνικών ταμείων εργασιακού περιβάλλοντος.

1.5. Η ΟΚΕ αναγνωρίζει ότι είναι δύσκολο να καλυφθούν οι εργαζόμενοι για ίδιο λογαριασμό από τις οδηγίες βάσει του άρθρου 118Α. Παρόλα αυτά, πρέπει να καταβληθούν προσπάθειες σε εθνικό επίπεδο για την προώθηση μέτρων ασφαλείας που αφορούν τον εξοπλισμό εργασίας των εργαζομένων για ίδιο λογαριασμό οι οποίοι εκτελούν εργασίες επισκευής και καθαρισμού σε οικίες, εργασίες σε ηλεκτρικές συσκευές και συσκευές φωταερίου, εργασίες κηπουρικής κ.λ.π.

2. Ειδικές παρατηρήσεις

2.1.

Παράρτημα Ι

2.1.1. Η ΟΚΕ ζητεί από την Επιτροπή να διευκρινίσει τί εννοεί με τις λέξεις « βοηθητικές διατάξεις ώστε να βελτιώνεται η ορατότητα ». Πώς αποφασίζεται αν η ορατότητα χρειάζεται να βελτιωθεί (Παράρτημα Ι - σημείο 3.2.5, παράγραφος δ);

2.1.2. Στο παράρτημα Ι, σημείο 3.2.5, παράγραφος στ), δεν είναι σαφές αν οι « διατάξεις πυρόσβεσης » περιορίζονται σε εκείνες που μπορούν να αντιμετωπίζουν πυρκαγιές στους « αυτοκινούμενους εξοπλισμούς εργασίας » ή που μπορούν να αντιμετωπίζουν επίσης πυρκαγιές που προκαλούνται από ένα τέτοιου είδους εξοπλισμό αλλά εκρήγνυνται εκτός των εγκαταστάσεων [για παράδειγμα, θα πρέπει κάθε « αυτοκινούμενο » (φορτηγό) πετρελαιοφόρο να είναι εξοπλισμένο όπως μια πυροσβεστική αντλία για την περίπτωση ατυχήματος]. Θα ήταν χρήσιμο να διασαφηνιστεί περισσότερο η σχέση του σημείου αυτού με το άρθρο 8 της « οδηγίας πλαίσιο » (89/391/ΕΟΚ) σχετικά με τις « Πρώτες βοήθειες, πυρόσβεση και εκκένωση των εργαζομένων ».

2.1.3. Είναι απαραίτητο να προσδιοριστεί η φράση « εμπεριέχουν κίνδυνο πυρκαγιάς ».

2.2.

Παράρτημα ΙΙ

2.2.1. Να αναδιατυπωθεί το σημείο 1.1 του παραρτήματος ΙΙ κατά τον ακόλουθο τρόπο :

« Ο εξοπλισμός και τα εξαρτήματά του πρέπει να σταθεροποιούνται και να τοποθετούνται κατά τέτοιο τρόπο ώστε να περιορίζονται, κατά το δυνατό, οι κίνδυνοι για την ασφάλεια ή την υγεία των εργαζομένων. »

2.2.2. Να αναδιατυπωθεί το σημείο 1.8 του παραρτήματος ΙΙ κατά τον ακόλουθο τρόπο :

« Ο εξοπλισμός πρέπει να χρησιμοποιείται παράλληλα με συστήματα ασφάλειας κατά τρόπο ώστε να απαλειφθεί (ή να περιορισθεί στο ελάχιστο) το ενδεχόμενο να υπάρξουν κίνδυνοι για την ασφάλεια ή την υγεία των εργαζομένων. »

2.2.3. Το παράρτημα ΙΙ, στα σημεία 1.12, 1.13, 1.14, φαίνεται να αναφέρεται σε μέτρα τα οποία λαμβάνονται κανονικά για την προστασία των εργαζομένων, με διαδικασίες όπως η αποσύνδεση και η επισήμανση του ηλεκτρικού εξοπλισμού, ή με την έκδοση αδειών εισόδου για εργασία σε περιορισμένους χώρους (π.χ. σε πλοία). Η Επιτροπή πρέπει να διευκρινίσει εάν τούτο είναι πράγματι αυτό που εννοείται.

2.2.4. Το παράρτημα ΙΙ, στο σημείο 2.5, αναφέρεται στην κατάρτιση των εργαζομένων που χρησιμοποιούν κινητό εξοπλισμό. Προτείνεται η επανάληψη της κατάρτισης αυτής (επιμορφωτικοί κύκλοι μαθημάτων) σε περιοδικά διαστήματα, κάθε 5-7 χρόνια για παράδειγμα.

2.2.5. Το παράρτημα ΙΙ, στο σημείο 3.1.1, αναφέρεται στην ευστάθεια του εξοπλισμού κατά τη χρήση του. Πρέπει να καταστεί σαφές ότι η ευστάθεια αυτή πρέπει να βασίζεται σε υπολογισμούς για τις προβλεπόμενες δυσμενείς συνθήκες, σε περίπτωση που ενδέχεται να πνεύσουν για παράδειγμα σφοδροί άνεμοι.

2.2.6. Το παράρτημα ΙΙ, στο σημείο 3.1.2, αναφέρεται στην κατ`εξαίρεση χρησιμοποίηση ανυψωτικού εξοπλισμού για την ανύψωση (ή την καταβίβαση) εργαζομένων, ακόμα και στην περίπτωση που ο εξοπλισμός αυτός δεν προβλέπεται για τη μεταφορά ατόμων. Τούτο μπορεί να επιτευχθεί μόνο εάν το επιτρέπει η αρμόδια αρχή. Η ΟΚΕ ζητεί από την Επιτροπή να εξετάσει εάν, σε περιπτώσεις έκτακτης ανάγκης, πρέπει να επιτρέπεται η χρήση τέτοιου είδους εξοπλισμού για την ανύψωση ή την καταβίβαση εργαζομένων χωρίς την άδεια της αρμόδιας αρχής.

2.3.

Παράρτημα IV

Το παράρτημα IV, σημείο 1, περίπτωση α) αναφέρεται στους θαλάμους « υπερπίεσης » και « υποπίεσης ». Θα μπορούσε να γίνει αναφορά στην πρόταση οδηγίας στον εξοπλισμό υπό πίεση, όπου δίδεται ο ορισμός αυτών των θαλάμων (δοχείων), για παράδειγμα, εντός ορισμένων ορίων από μηδενική ατμοσφαιρική πίεση και πάνω.

2.4.

Παράρτημα V

Το παράρτημα V, στο σημείο 2, πρέπει να προβλέπει σαφώς τη δυνατότητα να είναι οι εμπειρογνώμονες γυναίκες και, για το λόγο αυτό, πρέπει να χρησιμοποιούνται στο κείμενο τα άρθρα « ο/η » και οι αντωνυμίες « του/της » αντί να γίνεται αποκλειστικά χρήση άρθρου και αντωνυμίας αρσενικού γένους.

2.5.

Παράρτημα Α - Φύλλο αξιολόγησης αντίκτυπου

Στο « Σκέλος Ι : Δημοσιονομικές συνέπειες » πρέπει να περιλαμβάνεται εκτίμηση του αριθμού των θανατηφόρων και σοβαρών ατυχημάτων που προκαλούνται από τον εξοπλισμό εργασίας καθώς και η αναμενόμενη μείωση των ατυχημάτων αυτών από κάθε ένα από τα μέτρα που προτείνονται στην οδηγία.

Βρυξέλλες, 23 Νοεμβρίου 1994.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 104 της 12. 4. 1994, σ. 4.